מיכל עבאדי-בויאנג'ו

מיכל אסתר עבאדי-בויאנג'ו (נולדה ב-5 בדצמבר 1966) היא רואת חשבון, כלכלנית ועורכת דין ישראלית. כיהנה כיו"ר דירקטוריון פסגות בית השקעות וכיום מכהנת בפעם השנייה כחשבת הכללית במשרד האוצר.

 ביוגרפיה 
עבאדי-בויאנג'ו נולדה וגדלה בחולון. אמה עלתה ממרוקו בגיל 12 ועבדה כאחות מיילדת, ואביה עלה ממצרים בגיל 18, במסגרת גרעין של השומר הצעיר. אחיה, יואל עבאדי, הוא נגן קרן יער בתזמורת הפילהרמונית הישראלית ואח נוסף, גדי עבאדי, הוא נגן ויולה המשמש מנהל המרכז למוזיקה ירושלים.

בשנת 1984 התגייסה לצה"ל ושירתה כקצינת מודיעין ביחידה 8200. עם תום השירות למדה תואר ראשון בכלכלה ובחשבונאות באוניברסיטה העברית בירושלים וסיימה בהצטיינות. בשנת 1991 החלה לעבוד כמתמחה במשרד רואי החשבון סומך-חייקין, בעלת רישיון רואה חשבון משנת 1993. בשנת 1996 השלימה לימודי תואר ראשון במשפטים מאוניברסיטת תל אביב וקיבלה רישיון עריכת דין. בשנות ה-90, הייתה חברת מרכז הליכוד.

בשנת 1997 החלה לעבוד במגזר הציבורי ושימשה יועצת כלכלית לשר הבריאות יהושע מצא. בינואר 1998 מונתה לסמנכ"ל במשרד הבריאות, האחראית לפיקוח על קופות החולים ושירותי בריאות נוספים (שב"ן). באוקטובר 2003 מונתה במקביל ליושבת ראש החברה הממשלתית נכסים מ.י בע"מ, האחראית על מכירת מניות הבנקים שבהסדר, בתפקיד זה הובילה את הפרטת בנק דיסקונט לישראל, שגרעין השליטה בו נמכר לקבוצת משקיעים בראשות מתיו ברונפמן. במרץ 2005 התפטרה בעקבות מחלוקת עם החשב הכללי ירון זליכה ולאחר שלא שותפה במהלכים למכירת מניות בנק לאומי לדויטשה בנק. כמו כן שימשה חברת מליאה ויו"ר ועדת הביקורת ברשות לניירות ערך בשנים 1998–2006.

בתחילת 2006 החלה לעבוד בבנק הבינלאומי בו שימשה סמנכ"לית וראש חטיבת חשבונאי ראשי וכן כדירקטורית בחברות קשורות של הבנק בהן כרטיסי אשראי לישראל, בנק אוצר החייל, מת"ף - מחשוב ותפעול פיננסי והבינלאומי הראשון הנפקות.

ב-2011 מונתה לחשבת הכללית במשרד האוצר, לאחר שהייתה מועמדת לתפקיד המפקחת על הבנקים ומנכ"לית משרד האוצר. היא נכנסה לתפקידה ביוני אותה שנה, וכיהנה בו עד ינואר 2017 (היא האישה הראשונה והיחידה שכיהנה בתפקיד זה). בין היתר הייתה האחראית בפועל על תקציב המדינה (למעלה מ-330 מיליארד ש"ח) וניהול של נכסי המדינה. בשנת 2016 הצליחה להוריד את הגרעון לשיעורו הנמוך ביותר מאז משבר האשראי העולמי בשנת 2008, וכן הנפיקה לראשונה אג"ח של מדינת ישראל מחוץ למדינה. בפברואר 2017 דרש גנז המדינה ממנכ"ל משרד האוצר שיפעל להשבת ארגזי מסמכים שנטלה עבאדי-בויאנג'ו עם עזיבתה את התפקיד. סמוך למועד זה מסרה עדות במשטרה בפרשת הצוללות.

עבאדי-בויאנג'ו כיהנה כחברה בוועדת ריבלין, בראשות המשנה לנשיא בית המשפט העליון בדימוס השופט אליעזר ריבלין, שתפקידה לבחון את האפשרות להחלת הסדר פיצוי מיוחד על עובדי הקריה למחקר גרעיני בדימונה שחלו בסרטן בעת חשיפתם לקרינה מייננת במהלך עבודתם.

לאחר שסיימה את תפקידה כחשבת הכללית במשרד האוצר, שמה של עבאדי-בויאנג'ו עלה כמועמדת לשורה ארוכה של תפקידים בכירים, ביניהם מועמדת מובילה של ראש הממשלה לתפקיד נציבת שירות המדינה, מועמדת לתפקיד מנכ"לית מגדל ביטוח. לבסוף מונתה בחודש פברואר 2018 לתפקיד יו"ר דירקטוריון פסגות בית השקעות תפקיד אותו סיימה לאחר שנה וחודשיים.

ביולי 2021 החליט שר האוצר, אביגדור ליברמן למנות אותה ליו"ר חברת קו צינור אילת אשקלון. בנוסף, מכהנת כיו"ר דירקטוריון דוראד אנרגיה בע"מ.

בדצמבר 2025 החליט שר האוצר, בצלאל סמוטריץ' למנותה שוב לחשבת הכללית במשרד האוצר. זו נכנסה לתפקידה בפברואר בשנה שלאחר מכן.

ב-29 בדצמבר 2025, ועדת פרס ישראל שהייתה חברה בה החליטה על מתן פרס ישראל לנשיא טראמפעמית סגל

עבאדי-בויאנג'ו נשואה לד"ר אנדי בויאנג'ו, רופא שיניים, ולהם שני ילדים. מתגוררת בחולון.

קישורים חיצוניים






הערות שוליים

קטגוריה:החשבים הכלליים
קטגוריה:בנקאים ישראלים
קטגוריה:בנקאיות ישראליות
קטגוריה:רואות חשבון ישראליות
קטגוריה:פעילות הליכוד
קטגוריה:עובדי משרד הבריאות
קטגוריה:עובדות משרד הבריאות
קטגוריה:עורכות דין ישראליות
קטגוריה:עורכי דין ישראלים
קטגוריה:יועצות כלכליות ישראליות
קטגוריה:בוגרות האוניברסיטה העברית בירושלים
קטגוריה:בוגרי האוניברסיטה העברית בירושלים
קטגוריה:בוגרות אוניברסיטת תל אביב: משפטים
קטגוריה:בוגרי אוניברסיטת תל אביב: משפטים
קטגוריה:רואי חשבון ישראלים
קטגוריה:עובדות משרד האוצר
קטגוריה:פעילי הליכוד
קטגוריה:יועצים כלכליים ישראלים
קטגוריה:חיילי יחידה 8200
קטגוריה:חיילות יחידה 8200
קטגוריה:עובדי הבנק הבינלאומי
קטגוריה:חולון: אישים
קטגוריה:דירקטוריות ישראליות
קטגוריה:דירקטורים ישראלים
קטגוריה:אישים ממוצא יהודי-מצרי
קטגוריה:אישים ממוצא יהודי-מרוקאי
קטגוריה:ישראליות שנולדו ב-1966
קטגוריה:ישראלים שנולדו ב-1966